MIŠLJENJE EUROPSKE SREDIŠNJE BANKE

оd 8. svibnja 2020.

o Prijedlogu uredbe o uspostavi europskog instrumenta za privremenu potporu radi smanjenja rizika od nezaposlenosti u izvanrednoj situaciji (SURE) nakon izbijanja bolesti COVID-19

(CON/2020/14)

(2020/C 190/01)

Uvod i pravna osnova

Europska komisija je 2. travnja 2020. usvojila Prijedlog uredbe Vijeća o uspostavi europskog instrumenta za privremenu potporu radi smanjenja rizika od nezaposlenosti u izvanrednoj situaciji (SURE) nakon izbijanja bolesti COVID-19 (u daljnjem tekstu „Prijedlog uredbe”) (1).

Nadležnost ESB-a za davanje mišljenja temelji se na članku 127. stavku 4. drugom podstavku Ugovora jer se Prijedlog uredbe odnosi na monetarne funkcije i poslovanje ESSB-a na temelju poglavlja IV. Statuta Europskog sustava središnjih banaka i Europske središnje banke (dalje u tekstu: „Statut ESSB-a”), i posebno članaka 17. i članka 21. stavka 2. Statuta ESSB-a, koji predviđaju da ESB i nacionalne središnje banke mogu otvarati račune za, između ostalog, osobe javnog prava i djelovati kao fiskalni agenti za, između ostalog, institucije Unije i središnje države.

Upravno vijeće donijelo je ovo Mišljenje u skladu s prvom rečenicom članka 17. stavka 5. Poslovnika Europske središnje banke.

1. Opće napomene

Instrument koji se uspostavlja temeljem Prijedloga uredbe (instrument SURE) pružio bi financijsku pomoć u obliku zajmova (zajmovi SURE) Europske unije državama članicama koje imaju ili im prijete ozbiljne gospodarske poteškoće uzrokovane izbijanjem bolesti koronavirusa 2019 (COVID-19) za financiranje kratkotrajnog rada ili sličnih mjera kojima je cilj zaštiti zaposlenike i samozaposlene osobe i time umanjiti učestalost nezaposlenosti i gubitak prihoda (2). Ukupan iznos zajmova bi bio do 100 milijardi EUR. ESB je pozdravio podršku od strane Europskog vijeća sporazuma Euroskupine o tri sigurnosne mreže za radnike, poduzeća i države, odnosno instrument SURE, zajedno s Podrškom zbog pandemijske krize Europskog stabilizacijskog mehanizma i paneuropskim jamstvenim fondom (3).

2. Posebne napomene

Na temelju članka 10. stavka 1. Prijedloga uredbe, Komisija će s ESB-om utvrditi potrebne mehanizme za upravljanje zajmovima. Na temelju članka 10. stavka 2. Prijedloga uredbe, država članica korisnica će za upravljanje dobivenom financijskom pomoći otvoriti poseban račun kod svoje nacionalne središnje banke. Također, ona će prenijeti glavnicu i kamate dospjele po kreditu na račun Europske unije kod ESB-a dvadeset radnih dana sustava TARGET2 prije odgovarajućeg datuma dospijeća.

Kao što je gore navedeno, na temelju članaka 17. i članka 21. stavka 2. Statuta ESSB-a, ESB i nacionalne središnje banke mogu otvoriti račune i djelovati kao fiskalni agenti za Komisiju i države članice. Na toj osnovi, ESB i nacionalne središnje banke su u prošlosti obavljali zadaće koje se odnose na upravljanje zajmovima koji proizlaze iz programa gospodarskog prilagođavanja, kao što su europski mehanizam za financijsku stabilnost (EFSM) (4) i instrument srednjoročne financijske pomoći (MTFA) Unije, koji omogućavaju davanje zajmova državama članicama koje imaju ili im ozbiljno prijete poteškoće u ravnoteži tekućih plaćanja ili kretanja kapitala (5). Kako bi se osiguralo da se s organiziranjem poslovanja ESSB-a postupa kao s unutarnjom stvari ESSB-a, preporučuje se upućivanje na državu članicu korisnicu koja plaćanja dospjela na temelju zajmova prenosi na račune kod ESSB-a prije odgovarajućeg datuma dospijeća.

Ovo mišljenje objavit će se na mrežnim stranicama ESB-a.

Sastavljeno u Frankfurtu na Majni 8. svibnja 2020. Predsjednica ESB-a Christine LAGARDE

(1) COM(2020) 139 final.

(2) Vidjeti članak 1. stavak 2. Prijedloga uredbe.

(3) Vidjeti uvodnu izjavu, Konferencija za tisak, Christine Lagarde, predsjednica ESB-a, Luis de Guindos, potpredsjednik ESB-a, Frankfurt na Majni, 30. travnja 2020., dostupno na mrežnim stranicama ESB-a www.ecb.europa.eu.

(4) Vidjeti članak 8. stavak 1. Uredbe Vijeća (EU) br. 407/2010 od 11. svibnja 2010. o uspostavi Mehanizma za europsku financijsku stabilnost (SL L 118, 12.5.2010., str. 1.); Odluku ESB/2010/17 Europske središnje banke od 14. listopada 2010. o upravljanju poslovima zaduživanja i kreditiranja koje je Unija sklopila u sklopu europskog mehanizma za financijsku stabilnost (SL L 275, 20.10.2010., str. 10.).

(5) Vidjeti članak 9. Uredbe Vijeća (EZ) br. 332/2002 od 18. veljače 2002. o uspostavi instrumenta srednjoročne financijske pomoći platnim bilancama država članica (SL L 53, 23.2.2002., str. 1.); Odluku ESB/2003/14 Europske središnje banke od 7. studenoga 2003. o upravljanju poslovima zaduživanja i kreditiranja koje je Europska zajednica sklopila u sklopu instrumenta srednjoročne financijske pomoći (SL L 297, 15.11.2003., str. 35.).